Diari Oficial de la Generalitat Valenciana


Sumari del DOGV 9116, del 29-06-2021 (2021/7170)

ORDRE 8/2021, de 23 de juny, de la Conselleria d'Hisenda i Model Econòmic, per a la racionalització de les disposicions relatives a l'ordenació de l'activitat administrativa, prevista en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a fer costat a la recuperació de la crisi conseqüència de la Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9116

Data del DOGV
:   29-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7170


Data del document
:   23-06-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * organització administrativa
    * administració regional
    * legislació
    * malaltia infecciosa

ORDRE 8/2021, de 23 de juny, de la Conselleria d'Hisenda i Model Econòmic, per a la racionalització de les disposicions relatives a l'ordenació de l'activitat administrativa, prevista en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a fer costat a la recuperació de la crisi conseqüència de la Covid-19. [2021/7170]  
En data 15 d'abril de 2021, es va publicar en el Diari Oficial de la Generalitat Valenciana el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a fer costat a la recuperació de la crisi conseqüència de la Covid-19, que té per objecte facilitar els processos de presa de decisió i de gestió de fons públics per a reparar els danys de la crisi ocasionada per la pandèmia del SARS-CoV-2, i promoure un procés de transformació estructural mitjançant l'impuls de la inversió pública i privada i el suport al teixit productiu.  
  
L'apartat primer de la disposició addicional segona del Decret llei 6/2021 estableix que:  
«1. En el termini de dos mesos des de l'entrada en vigor d'aquest decret llei, cada departament del Consell ha d'aprovar, mitjançant una ordre del seu titular que s'ha de publicar en el Diari Oficial de la Generalitat Valenciana, i no ha de tindre la condició de disposició reglamentària, una relació completa de totes les circulars, instruccions, resolucions o qualssevol altres disposicions que s'hagen dictat per algun dels òrgans del seu departament, siga quina siga la forma i denominació d'aquestes i hagen sigut o no objecte de publicació, amb rang inferior al d'ordre de conselleria i que tinguen per objecte ordenar la gestió administrativa amb relació als requisits, procediments, terminis, informes, tràmits o qualsevol altre aspecte de l'actuació de l'Administració en les matèries de la seua competència.  
Totes les disposicions del rang i característiques assenyalades que no s'incloguen en aquesta relació, restaran automàticament sense efecte una vegada transcorregut l'esmentat termini de dos mesos».  
D'acord amb la regulació esmentada, s'atribueix a l'ordre objecte de tramitació una naturalesa jurídica no normativa, en establir que «no tindrà la condició de disposició reglamentària». Per tant, podem entendre aquesta previsió del Decret llei 6/2021 com una especialitat respecte a la regla general establida en l'article 37 de la Llei 5/1893, de 30 de desembre, del Consell, que reserva aquesta forma a les disposicions que es dicten a conseqüència de l'exercici de la potestat reglamentària.  
  
A més, en aquest cas la naturalesa d'acte administratiu es confirma pel seu contingut, atés que no modifica ni innova l'ordenament jurídic, ja que es tracta d'una mera recopilació de circulars, instruccions, resolucions o qualssevol altres disposicions dictades amb rang inferior al d'ordre. Tampoc no té caràcter de permanència, ja que val de base per a l'elaboració d'un catàleg, aprovat per una resolució de la sotssecretaria, que estarà viu, en ser revisable mensualment i, si escau, actualitzat.  
  
Així mateix, la Llei 2/2015, de 2 d'abril, de transparència, bon govern i participació ciutadana de la Comunitat Valenciana estableix en l'article 9 l'obligació de publicitat activa en el Portal de Transparència (GVAoberta), de manera estructurada i ordenada, de les directrius, instruccions, acords, circulars i respostes a consultes plantejades en la mesura en què suposen una interpretació del dret, dels drets garantits en aquesta llei o que tinguen efectes jurídics.  
Per tant, de conformitat amb el que estableix la disposició addicional segona del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a fer costat a la recuperació de la crisi conseqüència de la Covid-19, i amb les competències atribuïdes en l'article 4 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic,  
  
  
ORDENE  
  
Primer  
Aprovar la relació de circulars, instruccions, resolucions o qualssevol altres disposicions que haja dictat algun dels òrgans de la Conselleria d'Hisenda i Model Econòmic, siga quina siga la forma i denominació i hagen sigut o no objecte de publicació, amb rang inferior al d'ordre de conselleria i que tinguen per objecte ordenar la gestió administrativa amb relació als requisits, procediments, terminis, informes, tràmits o qualsevol altre aspecte de l'actuació de la Conselleria d'Hisenda i Model Econòmic en les matèries de la seua competència.  
  
  
Segon  
Deixar sense efecte totes les disposicions del rang i característiques assenyalades en l'apartat primer que no s'incloguen en la relació de l'annex I d'aquesta ordre.  
  
Tercer  
En el termini d'un mes, des que es publique aquesta ordre, s'ha d'elaborar i aprovar del catàleg de totes les disposicions que hi conté, agrupades per matèries, mitjançant una resolució de la sotssecretària, que s'ha de publicar en la pàgina web de la conselleria, i també al portal de transparència.  
Aquest catàleg ha de contindre el text vigent íntegre de cadascuna d'aquestes i s'ha de revisar i actualitzar en els termes establits en l'apartat tercer de la disposició addicional segona del Decret llei 6/2021, mitjançant successives resolucions de la sotssecretària i que s'han de publicar en la pàgina web de la conselleria.  
  
Quart  
L'aprovació d'aquesta ordre no comporta un increment de la despesa pressupostària en el pressupost de la Generalitat d'aquest exercici i d'exercicis futurs.  
  
Cinqué  
Aquesta ordre adquirirà eficàcia l'endemà que es publique en el Diari Oficial de la Generalitat Valenciana.   
  
Aquesta ordre, que té naturalesa d'acte administratiu, posa fi a la via administrativa. Contra aquesta ordre, s'hi pot interposar, potestativament, un recurs de reposició en el termini d'un mes comptador des de l'endemà que es publique en el Diari Oficial de la Generalitat Valenciana, davant el mateix òrgan que ha dictat l'acte contra el qual es recorre, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o, directament, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà que es publique en el Diari Oficial de la Generalitat Valenciana, de conformitat amb el que estableixen els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que les persones interessades puguen fer ús, si escau, de qualsevol altre que estimen procedent.  
  
València, 23 de juny de 2021  
  
El conseller d'Hisenda i Model Econòmic,  
VICENT SOLER I MARCO